b'\n_START_ARTICLE_\nT\xc3\xbc\xc3\xbcp 10\n_START_SECTION_\n\xc3\x9clevaade\n_START_PARAGRAPH_\nT\xc3\xbc\xc3\xbcp 10 on t\xc3\xb6\xc3\xb6tatud v\xc3\xa4lja programmi TK-X (MBT-X) raames. Programmi eesm\xc3\xa4rgiks oli pakkuda asendaja Jaapani Omakaitsej\xc3\xb5udude tankidele T\xc3\xbc\xc3\xbcp 74 ja t\xc3\xa4iendust tankidele T\xc3\xbc\xc3\xbcp 90. Tanki arendamine algas 1990. aastatel ja tootmist alustati 2010. aastal. Esmakordselt esitleti tanki protot\xc3\xbc\xc3\xbcpi 13. veebruaril 2008. aastal Tehnoloogia uurimis ja Arendus Instituudis Sagamiharas. Tanki loomisel on p\xc3\xb6\xc3\xb6ratud suurt t\xc3\xa4helepanu C4I v\xc3\xb5imekusele, v\xc3\xb5imsusele, tulej\xc3\xb5ule, kaitsele ja mobiilsusele. Tanki loomisel on m\xc3\xb5eldud as\xc3\xbcmmeetrilise s\xc3\xb5ja ohtudele ja \xc3\xbcritatud tagada kaitse tankit\xc3\xb5rjegranaatide eest.\n_START_SECTION_\nSoomus\n_START_PARAGRAPH_\nTanki soomus koosneb moodulitest, mis v\xc3\xb5imaldab vastavalt \xc3\xbclesandele ja kaalupiirangutele soomuskaitsele eri komponente lisada. Modulaarsete komponentide kasutamine on v\xc3\xb5rreldes T\xc3\xbc\xc3\xbcp 90-ga tunduvalt t\xc3\xb5hustanud k\xc3\xbcljesoomust. Baasvarustusega kaalub tank 40 tonni, t\xc3\xa4isvarustusega 48 tonni. Aastal 2008 demonstreeritud protot\xc3\xbc\xc3\xbcp kaalus 44 tonni. T\xc3\xbc\xc3\xbcp 10 on seega kergem, kui enamus teisi moodsaid p\xc3\xb5hilahingtanke ja kaalub 10 tonni v\xc3\xa4hem, kui T\xc3\xbc\xc3\xbcp 90. Tanki kaalu on v\xc3\xa4hendatud, et tulla vastu Jaapani teedel kehtivatele n\xc3\xb5uetele. Kaalupiirangute t\xc3\xb5ttu ei saa n\xc3\xa4iteks T\xc3\xbc\xc3\xbcp 90-t v\xc3\xa4ljaspool Hokkaid\xc5\x8d saart kasutada.\n_START_SECTION_\nRelvastus\n_START_PARAGRAPH_\nVastavalt GlobalSecurity raportile kasutatakse uuel tankil t\xc3\xb5en\xc3\xa4oliselt uut 120 mm sileraudset tankikahurit, mille t\xc3\xb6\xc3\xb6tas v\xc3\xa4lja Jaapani Teraset\xc3\xb6\xc3\xb6stus. Teraset\xc3\xb6\xc3\xb6stus tootis litsentsi alusel ka T\xc3\xbc\xc3\xbcp 90-l kasutatud Rheinmetalli 120 mm tankikahurit L44. On v\xc3\xb5imalik kasutada ka pikemaid relvaraudu, kas 50 v\xc3\xb5i 55 kaliibrit. Kasutatakse uut soomustl\xc3\xa4bistavat laskemoona, kuid on v\xc3\xb5imalik kasutada ka standardset 120 mm NATO laskemoona. Tankil on automaatlaadija, mis v\xc3\xb5imaldab piirduda kolme meeskonnaliikmega, kuna eraldi meest laaduriks ei ole tarvis. Komand\xc3\xb6ri panoraamsihik on v\xc3\xb5rreldes T\xc3\xbc\xc3\xbcp 90-ga paremale nihutatud ja k\xc3\xb5rgemale t\xc3\xb5stetud, et tagada komand\xc3\xb6rile laia vaatev\xc3\xa4lja. P\xc3\xa4eva ja \xc3\xb6\xc3\xb6sihikukud on paigutatud \xc3\xbcmber torni ja katavad 360 kraadi ning annavad sisendi C4I s\xc3\xbcsteemile._NEWLINE_Kahuriga paralleelselt paikneb 7,62 mm kuulipilduja. \xc3\x95hut\xc3\xb5rjeks on katusele paigaldatud kaugjuhitav 12,7 mm kuulipilduja._NEWLINE_Osadele tankidele on etteotsa plaanis paigaldada sahk.\n_START_SECTION_\nMootor ja k\xc3\xa4iguosa\n_START_PARAGRAPH_\nTankil on CVT (inglise keeles Continuously variable transmission) \xc3\xbclekanne, mis v\xc3\xb5imaldab s\xc3\xb5ita 70 km/h nii edasi kui tagurpidi. T\xc3\xbc\xc3\xbcp 10 kasutab pool-aktiivset h\xc3\xbcdropneumaatilist vedrustust, mis v\xc3\xb5imaldab tanki k\xc3\xb5rgust muuta ja seda igas suunas kallutada._NEWLINE_J\xc3\xb5uallikaks on 1200 hobuj\xc3\xb5uline V8 diiselmootor.\n_START_SECTION_\nHind ja tootmine\n_START_PARAGRAPH_\nTanki arendust\xc3\xb6\xc3\xb6 l\xc3\xa4ks maksma umbes 48,4 miljardit jeeni (umbes 447 miljonit dollarit) ja \xc3\xbchiku hinnaks oletati 700 miljonit jeeni._NEWLINE_Jaapani kaitseministeerium tunnistas tanki vastuv\xc3\xb5etavaks 2009. aasta detsembris. Aastal 2010 tellis Kaitseministeerium kolmteist tanki 12,4 miljardi jeeni eest. Need v\xc3\xb5eti kasutusele 2011. aastal.'